**Dôvodová správa**

**B. Osobitná časť**

**K čl. I**

**K bodu 1**

Zosúladenie pojmov na základe relevantnej legislatívy EÚ. Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014) v platnom znení, v článku 17 ods. 1 ustanovuje, že na účel identifikácie všetkých poľnohospodárskych pozemkov v podniku a/alebo nepoľnohospodárskej pôdy, ako sa uvádza   
v článku 14 ods. 1 písm. d) a e), príslušný orgán poskytne príjemcovi vopred pripravený formulár a zodpovedajúci grafický materiál podľa článku 72 ods. 3 nariadenia (EÚ) č. 1306/2013 prostredníctvom rozhrania založeného na GIS, ktoré umožňuje spracovanie priestorových   
a alfanumerických údajov nahlásených plôch (ďalej len „geopriestorový formulár žiadosti   
o pomoc“).

**K bodu 2**

Upravuje sa poznámka pod čiarou z dôvodu aktualizácie a v záujme zabezpečenia právnej istoty adresátov právnej normy.

**K bodu 3 a 4**

Úprava ustanovení a ich zosúladenie so zákonom č. 177/2018 Z. z. o niektorých opatreniach  
na znižovanie administratívnej záťaže využívaním informačných systémov verejnej správy  
a o zmene a doplnení niektorých zákonov (zákon proti byrokracii)).

**K bodu 5**

Potreba úpravy prechodného ustanovenia z dôvodu určenia, podľa ktorého účinného znenia nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov, sa posudzujú podmienky poskytnutia priamych platieb.

**K bodu 6**

Zosúladenie znenia v súlade s vyhláškou č. 200/2018 Z. z., ktorou sa ustanovujú podrobnosti o zaobchádzaní so znečisťujúcimi látkami, o náležitostiach havarijného plánu a o postupe pri riešení mimoriadneho zhoršenia vôd, z ktorej vyplýva, že zaevidované záznamy o skúškach tesnosti, prevádzke, údržbe, opravách a o kontrolách v zmysle § 2 ods. 5 písm. g) sa predkladajú na požiadanie orgánu štátnej vodnej správy.

**K bodu 7**

Potreba úpravy vyplývajúca z aplikačnej praxe. Neposudzuje sa priemerná, ale reálna svahovitosť.

**K bodu 8**

Zosúladenie terminológie so súvisiacou platnou legislatívou EÚ. Pesticídy sú v zmysle nariadenia Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov   
na ochranu rastlín na trh a o zrušení smerníc Rady 79/117/EHS a 91/414/EHS v platnom znení   
a zákona č. 405/2011 Z. z. o rastlinolekárskej starostlivosti a o zmene zákona. Národnej rady Slovenskej republiky č. 145/1995 Z. z. o správnych poplatkoch v znení neskorších predpisov rozdeľované na prípravky na ochranu rastlín a biocídne výrobky.

V texte sú vymenované jednotlivé pesticídne kategórie, preto je potrebné nahradiť pojem pesticíd, ktorý predstavuje nadradenú kategóriu, pojmom prípravok na ochranu rastlín.

**K bodu 9**

Zosúladenie znenia nariadenia so súvisiacou platnou legislatívou v oblasti prípravkov na ochranu rastlín, v ktorej už nie je používaný termín „registrácia“, ale „autorizácia alebo povolenie“. Zároveň pri povoleniach podľa § 26 zákona č. 405/2011 Z. z. o rastlinolekárskej starostlivosti a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov je k povoleniu priložený namiesto etikety povolený rozsah požitia, klasifikácia a iné opatrenia štandardne uvádzané na etiketách autorizovaných prípravkov. Navrhovaná zmena je v súlade s čl. 55 s odkazom na čl. 31 nariadenia Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009) v platnom znení, ako aj v súlade so všeobecnými podmienkami uvádzania prípravkov na ochranu rastlín na trh a ich aplikácie.

**K čl. II**

Navrhuje sa účinnosť nariadenia vlády Slovenskej republiky od 1. januára 2019.  
Dátum nadobudnutia účinnosti návrhu novely nariadenia vlády je určený tak, aby jeho adresáti mali dostatok času na oboznámenie sa s novou právnou úpravou.